Ondersoek ná onnie leerder klap | Maroela Media
[OPVOLG] Die leerder en onderwyseres is intussen hangende 'n dissiplinêre proses geskors. Kyk die video van die voorval hier.
Die Wes-Kaapse onderwysdepartement het 'n ondersoek van stapel gestuur na 'n voorval by die Sans Souci Girls High School in Kaapstad nadat 'n onderwyseres 'n leerder tydens klastyd deur haar gesig geklap het.
Dié voorval is op video vasgevang en word sedertdien wyd op sosiale media versprei.
Debbie Schäfer, Wes-Kaapse LUR vir onderwys, sê amptenare van die departement het die skool vanoggend besoek. Sy het die onderwyseres se optrede ten sterkste veroordeel en sê geen vorm van lyfstraf sal in skole geduld word nie.
Op die video kan gesien word hoe die onderwyseres die leerder 'n oorveeg gee, klaarblyklik oor 'n selfoon en die taal wat die leerder in die klas gepraat het. Die twee raak dan in 'n skreeugeveg betrokke, waarna hulle handgemeen raak.
Schäfer sê omdat die skool se beheerliggaam die onderwyseres aangestel het, sal daar met dié liggaam vergader word om oor dissiplinêre stappe te besin.
"'n Ondersoek na die voorval is reeds onderweg. Die ondersoek sal bepaal of dissiplinêre stappe ook teen die leerling geneem gaan word," sê sy.
Ander leerders in die klas waar die voorval gebeur het, is gevra om verklarings daaroor af te lê – veral oor die gebeure wat aanleiding tot die voorval gegee het. Schäfer sê daar is nóg videomateriaal wat glo gewis is uit die videoweergawe wat versprei word.
Die video is reeds duisende kere op sosiale media gekyk en het hewige reaksie ontlok. Talle gebruikers het die onderwyseres se optrede skerp veroordeel, of dit as 'n rasgedrewe voorval beskryf, terwyl baie ander vir haar in die bresse getree het.
Schäfer sê daar kan nié summier aangeneem word dat die voorval rasgedrewe was nie. Sy het die publiek gevra om die beheerliggaam kans te gee om die voorval te ondersoek voordat afleidings gemaak word. Leerlinge by die skool het vanoggend 'n vreedsame betoging gehou om hul steun te wys aan die onderwyseres in die video. Húlle voer aan die voorval het niks met ras te doen gehad nie.
"Ons is bewus van die baie dissiplinêre uitdagings waarmee onderwysers in ons skole daagliks te doen kry. Nogtans kan die gebruik van geweld om leerlinge wat slegte gedrag toon of swak dissipline het, nie geduld word nie," sê Schäfer.
Johan Kruger, operasionele direkteur by die onderwysersvakbond SAOU en self 'n voormalige skoolhoof, stem saam dat onderwysers onder geweldige druk werk – dikwels sonder behoorlike steun van die onderwysdepartement.
Kruger sê die voorval kan glad nie goedgepraat word nie, maar waarsku ook dat faktore soos oorvol klaskamers, oormatige administrasie en 'n gebrek aan leerling-onderwyser-ondersteuningsmateriaal onderwysers se taak besonder bemoeilik. Hy sê ook veral ouer leerlinge tree dikwels uittartend teenoor onderwysers op.
Kruger sê die onderwysdepartement boelie skole soms om nóg leerlinge in te neem lank nadat 'n skool sy kapasiteit bereik het. Onderwysers weet dikwels ook nie wat hulle regte is, of watter wetgewing op hulle van toepassing is nie.
Hy sê SAOU is ook besig met 'n projek om onderwysers te help om moeilike situasies meer politiek korrek te probeer hanteer. Hy waarsku egter dat sommige voorvalle heel dikwels uit verband geruk word voordat 'n behoorlike ondersoek voltooi is.
"Baie ouers verwag ook van skole om hulle kinders dissipline te leer," sê Kruger.
Schäfer sê skole se gedragskodes moet duidelik uitstippel wat aanvaarbare gedrag is. As 'n leerling oortree, het die skool die reg om tugstappe te doen.
"Die Wes-Kaapse onderwysdepartement sal skole ondersteun om te verseker dat die betrokke dissiplinêre prosesse gevolg word met betrekking tot enige vorm van geweld of anti-sosiale gedrag in ons skole. Ons het 'n beleid van geen verdraagsaamheid teenoor leerlinge wat verskeie dissiplinêre kodes oortree deur hul mede-leerlinge of onderwysers aan te val of aan te rand," sê sy.
Amptenare van die Menseregtekommissie en lede van die studenteorganisasie Cosas het ook vandag na die skool opgeruk en toegang tot die perseel geëis.
Miskien bring die onnie n ou mode weer terug……
Die student klink ook nie so onskuldig nie.
Ek het in n berig op n ander site gelees dat die onnie die meisie geklap het nadat die meisie haar gestamp het. Die kind is glo bekend as n moeilikheid maker. Maar nou ja dis Suid Afrika so dit sal n rasse herrie word.